་གྱུར་ཁྱོད་ཡིན་ཏེ། །རྡོག་པས་ལན་གྲངས་བརྒྱར་ཡང་བཏགས། །ཞེས་གསུངས་པ་ལྟར། ཚེ་འདིར་ནུ་ཞོ་འཐུངས་པའི་མར་གྱུར་པ་སྐྱེ་བ་གཞན་དུ་དེའི་ཁྲག་འཐུང་ཞིང་། ཤ་ཟ་བ་དང་། སྐྱེ་བ་འདིར་རང་གི་བྲན་དུ་གྱུར་ཏེ། སྲི་ཞུ་སྣ་ཚོགས་པ་བྱེད་པའང་སྐྱེ་བ་གཞན་དེས་རང་ལ་རྡོག་པས་ལན་གྲངས་བརྒྱ་ཕྲག་ཏུ་བསྣུན་པའི་རྗེ་བོར་འགྱུར་བ་དང་། སྐྱེ་བ་སྔ་ཕྱི་ཙམ་དུ་མ་ཟད། ཚེ་འདིར་ཡང་ཅུང་ཟད་ཙམ་གྱི་ཕན་བཏགས་པ་དང་། ཅུང་ཟད་ཙམ་གྱི་ཚིག་རྩུབ་པོས་ཀྱང་དགྲ་གཉེན་དང་། གཉེན་དགྲའི་དྭངས་མར་འགྱུར་བ་ལ་ཚེགས་མེད་པས་མཛའ་བཤེས་ལའང་ཡིད་བརྟན་མེད་དེ། སློབ་དཔོན་ཆེན་པོ་ཙནྡྲ་གོ་མཱིས། ཡུལ་དང་དུག་མཚུངས་དང་པོ་མྱོང་བ་ཙམ་ན་བདེ། །ཡུལ་དང་དུག་མཚུངས་རྣམ་སྨིན་རྩུབ་པ་མི་བཟད་པ། །ཡུལ་དང་དུག་མཚུངས་གཏི་མུག་མུན་པས་འཐིབས་པོར་བྱེད། །ཡུལ་དང་དུག་མཚུངས་ཤུགས་བཟློག་དཀའ་ཞིང་གཡོ་བ་ཡིན། །དུག་དང་ཡུལ་རྣམས་བློ་ཡིས་ངེས་པར་བརྟགས་བྱེད་ན། །ཉིས་ན་དུག་བླ་མི་བཟད་རང་བཞིན་ཡུལ་རྣམས་མིན། །དུག་ནི་སྐྱེ་བ་གཅིག་ལ་དུག་ཏུ་འགྱུར་པར་ཟད། །ཡུལ་ནི་སྐྱེ་བ་གཞན་ནའང་དུག་ཏུ་འགྱུར་བར་བྱེད། །ཅེས་གསུངས་པ་ལྟར། འདོད་པའི་བདེ་བ་ལ་ཆགས་པའི་སྐྱེ་བོ་རྣམས་བདེ་བ་ཐོབ་པའི་ཕྱིར་གཟུགས་ལ་སོགས་པའི་ཡུལ་ལ་སྤྱོད་པར་བྱེད་མོད་ཀྱང་། ཡུལ་གྱི་འདོད་པ་ན། དུག་དང་འདྲ་བར་དང་པོ་མྱང་བ་ན་བདེ་བ་སྙམ་བྱེད་ཀྱང་། དེ་ལ་བརྟེན་ནས་ཚེ་འདི་ལ་ཡང་གསོད་པ་དང་བཅིང་བ་དང་། གྲགས་པ་ངན་པ་ལ་སོགས་པ་དང་། འདོད་བདེའི་བར་དུ་གཅོད་པ་ལ་ཁྲོ་བ་དང་། དེ་ཉིད་ཉམས་ཀྱིས་དོགས་པ་དང་། འཕེལ་བར་འདོད་པའི་རེ་བས་བཅིངས་ནས་སེམས་ལ་ནམ་དུ་ཡང་བག་ཕེབས་པའི་བདེ་བའི་སྐབས་མི་འབྱུང་ཞིང་། ཡུལ་ལ་ཇི་ཙམ་སྤྱད་པ་བཞིན་གྱིས་སྲེད་པ་འཕེལ་བས་བཟློག་དཀའ་ལ། བླང་དོར་ལ་ཚུལ་བཞིན་དུ་འཇུག་པའི་བློའི་མིག་སྒྲིབ་པར་བྱེད་པ་དང་། དེ་ལ་བརྟེན་ནས་སྡིག་པ་སྣ་ཚོགས་པ་བསགས་པས་ཕྱི་མའི་སྐྱེ་བ་བརྒྱ་ཕྲག་མང་པོར་སྡུག་བསྔལ་འདྲེན་པར་བྱེད་པས་ཧ་ལའི་དུག་ལས་ཀྱང་འདོད་པ་རྣམས་ཕུང་ཁྲོལ་གྱི་གཞི་ཆེ་ཞིང་། གནས་སྐབས་སུ་ཡང་རྟག་མི་ཐུབ་པའི་གཡོ་བ་དང་མཐར་འབྲལ་དགོས་པ་ཤ་སྟག་ཡིན་ནའང་། ཉེས་དམིགས་དེ་དག་གང་ཡང་མ་མཐོང་བས་བྱིས་པས་དུག་གི་ཁ་ཟས་ལ་ཞིམ་པོར་རློམས་ནས་ཟ་བ་བཞིན་དུ་འདོད་པ་ལ་སྲེད་པ་འདི་རྣམས་ནི་ལྷག་པར་སྙིང་རྗེའི་གནས་ཡིན་ཞིང་། གཞོན་ནུ་མ་བདུན་གྱི་རྟོགས་པར་བརྗོད་པ་ལས། མི་ཡི་བདག་པོ་ལྷ་ཡུལ་ས་སྟེང་ན། །བརྒྱ་ཕྲག་སྟོང་དུ་སྤྱད་པར་མ་བྱས་པའི། །བདེ་བ་གཞན་དག་ཅི་ཡང་ཡོད་མིན་ཏེ། །བདག་ཅག་རྣམས་ནི་དོན་མེད་འཁྱམས་པ་ཡིན། །ཞེས་གསུངས་པ་ལྟར། རང་རེ་རྣམས་ཀྱིས་འདོད་པའི་ལྷ་མི་དང་། གཟུགས་གཟུགས་མེད་ཀྱི་ལྷའི་དཔལ་ལ་སྔོན་ཆད་འདི་མ་མྱོང་ཞེས་བྱ་བ་གཅིག་ཀྱང་མེད་ཅིང་། དེ་ཡང་ལན་བརྒྱ་སྟོང་ཕྲག་མང་པོའི་བར་དུ་མྱོང་བ་ཡིན་ནའང་དེ་དག་གིས་ཆོག་ཤེས་པའང་མེད། རང་ལ་ཕན་པའི་དོན་ཆ་ཙམ་ཡང་མ་གྲུབ་པར་ད་དུང་ཡང་འཁོར་བ་འདིར་དོན་མེད་དུ་འཁྱམས་པའི་སྣང་ཚུལ་འདི་ལྟ་བུ་ལ་བསམས་ན་ཤིན་ཏུ་ཡིད་སྐྱོ་བའི་གནས་སུ་གདའ། གཞན་ཡང་ལས་ཉོན་གྱི་དབང་གིས་ལུས་ཇི་འདྲ་བ་ཞིག་བླངས་སུ་ཟིན་ཀྱང་སྐྱེ་བ་དང་། རྒ་བ་དང་། ན་བ་དང་། དགྲ་དང་གདོན་ལ་སོགས་པས་གཙེས་པའི་ལུས་ཀྱི་སྡུག་བསྔལ་དང་། ཡིད་མི་བདེ་བའི་སེམས་ཀྱི་སྡུག་བསྔལ་དུ་མའི་གནས་སུ་གྱུར་པས་ཟག་བཅས་ཀྱི་ཕུང་པོ་འདི་ནི་དགྲ་དང་ཁྱད་པར་མ་མཆིས་ཏེ། སློབ་དཔོན་ཆེན་པོ་འཕགས་པ་ལྷས། བདེ་བར་གྱུར་པའི་ལུས་པོ་ནི། །སྡུག་བསྔལ་སྣོད་དུ་གྱུར་པ་སྟེ། །ལུས་ལ་གུས་དང་དགྲ་ལ་གུས། །དེ་དག་གཉིས་ནི་མཚུངས་པར་སྣང་། །ཞེས་གསུངས་པ་ལྟར་ཡིན་ལ། གཞན་ཡང་རྒྱལ་སྲས་ཆེན་པོ་ཞི་བ་ལྷས། དེ་ལྟར་ཡུན་རིང་རྒྱུན་ཆགས་དགྲར་གྱུར་པ། །གནོད་པ་ཚོགས་རབ་འཕེལ་བའི་རྒྱུ་གཅིག་བུ། །བདག་གི་སྙིང་ལ་ངེས་པར་གནས་འཆའ་ན། །འཁོར་བར་འཇིགས་མེད་དགའ་བར་ག་ལ་འགྱུར། །འཁོར་བའི་བཙོན་རྭའི་སྲུང་མས་དམྱལ་སོགས་སུ། །གསོད་བྱེད་གཤེད་མར་གྱུར་པ་འདི་དག་ནི། །གལ་ཏེ་བློ་གནས་ཆགས་པའི་དྲྭ་བ་ན། །གནས་ན་བདག་ལ་བདེ་བ་ག་ལ་ཡོད། །ཅེས་གསུངས་པ་བཞིན། འཇིག་རྟེན་ན་དགྲ་བོར་གྱུར་ཞིང་ཇི་ཙམ་ཡུན་རིང་དུ་གནས་ཀྱང་ཚེ་རབས་གཅིག་ཙམ་དུ་ཟད་ལ། ཉོན་མོངས་པའི་དགྲ་ནི་འཁོར་བ་ཐོག་མེད་ནས་རྒྱུན་ཆགས་སུ་གནས་པས་ཡུན་རིང་། ཕལ་པའི་དགྲས་གནོད་པའི་ཆ་ཤས་རེ་རེ་ཙམ་ལས་བྱེད་པའི་སྐབས་མི་རྙེད་ལ་ཉོན་མོངས་པས་ནི་ཁམས་གསུམ་གྱིས་བསྡུས་པའི་སྡུག་བསྔལ་ཐམས་ཅད་སྐྱེད་པར་བྱེད་པས་གནོད་པ་ཚབས་ཆེ། ཕལ་པའི་དགྲས་ཡུལ་གཞན་དུ་སོང་བ་ལྟ་བུའི་སྐབས་གནོད་པ་མི་བྱེད་ལ། ཉོན་མོངས་པས་ནི་རྟག་ཏུ་སྙིང་ལ་གནས་བཅས་ནས་སྐད་ཅིག་ཀྱང་མི་ཡེང་བར་གནོད་པར་བྱེད་པས་ན་འབྲལ་དཀའ། དགྲ་ལ་མཐུན་པར་བྱས་ན་གནོད་པ་མི་བྱེད་པ་ལ་ཉོན་མོངས་པ་ཇི་ཙམ་བསྟེན་པ་དེ་ཙམ་དུ་ཕྱི་ཕྱིར་གནོད་པར་བྱེད་པས། བརྣག་ཅིང་འཁོན་དམ་པ་འདི་ལྟ་བུའི་དགྲ་མི་བཟད་པ་དང་ལྷན་ཅིག་ཏུ་གནས་པའི་བདག་ཅག་འཁོར་བ་པ་རྣམས་ལ་བདེ་བའི་གོ་སྐབས་ག་ལ་ཡོད་ཅིང་། དཔུང་བཟང་གིས་ཞུས་པའི་རྒྱུད་ལས། ལས་ཀྱིས་དབང་བསྒྱུར་བདག་པོ་མེད་པ་དང་། །མགོན་མེད་རྟེན་མེད་ཚེ་རབས་གཅིག་ནས་གཅིག །ལུས་ཀྱི་ཁ་བརྒྱུད་རྗེས་སུ་རབ་འགྲོ་བ། །དེ་ཡི་རྗེས་སུ་དགེ་དང་མི་དགེ་འབྲང་། །ཞེས་གསུངས་པ་ལྟར། རང་དབང་བའི་ངའམ་བདག་ཏུ་གྲུབ་པ་ཞིག་མེད་མོད་ཀྱང་འཁྲུལ་པའི་དབང་གིས་བདག་ཏུ་བཟུང་སྟེ་ཐོག་མ་མེད་པ་ནས་འཁོར་བ་འདིར་འཁྱམས་པའི་ཚེ་རབས་ཐམས་ཅད་དུ་སྐྱེ་བ་ན་རང་གཅིག་པུ་སྐྱེ་ཞིང་། འཆི་བ་ན་རང་གཅིག་པུ་འཆི། སྡུག་བསྔལ་མྱོང་བ་ན་རང་གཅིག་པུས་མྱོང་བ་མ་གཏོགས་གཞན་གྱིས་སྐལ་བ་ནི་མི་ལེན་པས་མགོན་མེད་རྟེན་མེད་དུ་གྱུར་པ་དང་། རང་ཉིད་གང་དུ་འགྲོ་དང་འདིར་སྡོད་ཀྱི་དབང་གང་ཡང་མེད་པར་ལས་ཁོ་ནའི་གཞན་དབང་དུ་གྱུར་པས་ཅི་བྱ་བའི་གཏོལ་དང་བྲལ། མདོར་ན། བཞི་བརྒྱ་པ་ལས། མི་རྟག་པ་ལ་ངེས་པར་གནོད། །གང་ལ་གནོད་ཡོད་དེ་བདེ་མིན། །དེ་ཕྱིར་མི་རྟག་གང་ཡིན་པ། །ཐམས་ཅད་སྡུག་བསྔལ་ཞེས་བྱར་འགྱུར། །ཞེས་གསུངས་པ་ལྟར་འཁོར་བའི་གནས་ལུས་ཐམས་ཅད་སྐད་ཅིག་སྐད་ཅིག་ལས་འགྱུར་བའི་མི་རྟག་པ་ཡིན་ལ། གང་མི་རྟག་པ་དེ་ཐམས་ཅད་ལ་འཇིག་བྱེད་ཀྱི་གནོད་པ་ཡོད། གང་ལ་གནོད་པ་ཡོད་པ་དེས་ནི་ཡིད་སྐྱོ་བར་བྱེད། ཡིད་སྐྱོ་བར་བྱེད་པ་དེ་ཐམས་ཅད་ནི་སྡུག་བསྔལ་ཡིན་ལ། དེས་ན་ཁམས་གསུམ་གྱི་སེམས་ཅན་ཐམས་ཅད་སྡུག་བསྔལ་བའི་རང་བཞིན་ཅན་ཁོ་ན་ཡིན་པ་དེ་དག་རང་གི་སྐྱེ་བ་གྲངས་མེད་པ་ཞིག་གི་བར་དུ་མར་གྱུར་ཏེ། དང་པོ་མངལ་དུ་བཟུང་། ཕྱིར་བཙས་ནས་ཀྱང་མ་རང་ཉིད་ལས་གཅེས་པར་བཟུང་སྟེ་གནོད་པ་ཐམས་ཅད་ལས་སྐྱབས་ཕན་པ་ཐམས་ཅད་ལ་སྦྱར། བདག་གི་ཆེད་དུ་ལུས་དང་སྲོག་བཏང་བའང་གྲངས་མེད་པ་ཞིག་བྱས་པ་ལ་ད་ལྟ་སྐྱེ་འཆི་འཕོས་པས་ངོ་མ་ཤེས་པར་འདུག ད་དྲིན་ཅན་གྱི་མ་རྣམས་སྡུག་བསྔལ་བའི་ངང་ཚུལ་འདི་ལྟ་བུ་ནི་བདག་གིས་ག་ལ་བཟོད་པས། སྨོན་ལམ་བདུན་ཅུ་པ་ལས། ཕ་རོལ་བདེ་བའི་འབྱོར་པ་མཐོང་ནས་ནི། །ལྷག་པར་དགའ་བ་མང་པོ་སྐྱེས་ནས་སུ། །སྙིང་གི་བུ་གཅིག་པ་ལ་བདེ་སྐྱེས་བཞིན། །དགའ་བ་བསྒོམ་པ་དག་གིས་གནས་པར་བགྱི། །སེམས་ཅན་རྣམས་ལ་ཕན་དང་གནོད་པའི་རྒྱུ། །ཁོང་ཁྲོ་རྗེས་སུ་ཆགས་པ་སྤངས་ནས་ནི། །རང་གི་བུ་ལ་བགྱི་བ་སྒྲུབས་པ་བཞིན། །འཇིག་རྟེན་གསུམ་པོ་ཀུན་གྱི་བགྱི་བ་སྒྲུབ། །ཅེས་གསུངས་པ་བཞིན་སེམས་ཅན་འདི་རྣམས་ཀྱིས་སྔོན་ཆད་རང་གི་གནས་སྐབས་ཀྱི་བདེ་བ་ཕྲ་མོ་ཙམ་ཐོབ་པ་རྣམས་ལ། རང་གི་བུས་བདེ་བ་ཐོབ་པ་བཞིན་དུ་དགའ་བར་བྱ་ཞིང་། དེ་དག་འགའ་ཞིག་ལ་ཉེ་བར་བཟུང་ནས་ཆགས་པ་དང་། འགའ་ཞིག་ལ་རིང་བར་བཟུང་ནས་ཁོང་ཁྲོ་བ་ནམ་དུ་ཡང་བྱ་བར་མི་རིགས་པར་འདུག་པས། རང་གི་བུའི་དོན་སྒྲུབ་པ་ཇི་ལྟ་བ་དེ་བཞིན་དུ་དེ་དག་གི་སྡུག་བསྔལ་སེལ་བ་དང་བདེ་བ་འཕེལ་བའི་ཐབས་བདག་གིས་བསྒྲུབས་ཐབས་སྙམ་དུ་བསམ་དགོས་ཤིང་། གཞན་ཡང་བྱང་ཆུབ་སེམས་དཔའི་སྤྱོད་པ་ལ་འཇུག་པ་ལས། མིག་གིས་སེམས་ཅན་བལྟ་ན་ཡང་། །འདི་དག་ཉིད་ལ་བརྟེན་ནས་བདག །སངས་རྒྱས་ཉིད་དུ་འགྱུར་རོ་ཞེས། །དྲང་ཞིང་བྱམས་པའི་ཚུལ་གྱིས་བལྟ། །ཞེས་གསུངས་པ་ལྟར། བདག་གིས་གནས་སྐབས་ཚེ་འདིའི་བདེ་བ་ནས་བཟུང་རྫོགས་པའི་སངས་རྒྱས་ཀྱི་གོ་འཕང་གི་བར་གྱི་ལེགས་ཚོགས་ཐམས་ཅད་སེམས་ཅན་ཁོ་ན་ལ་ཕན་བཏགས་པའི་དྲིན་ལས་བྱུང་བ་ཡིན་པས་སེམས་ཅན་གཞན་ལ་མིག་བལྟ་བའི་སྐབས་སུ་མར་མཉེས་གཤིན་པ་དང་། དགའ་བའི་ཚུལ་གྱིས་བལྟ་དགོས་ན། སེམས་ཅན་ལ་ཞེ་ནས་ཕན་བདེ་སྒྲུབ་པར་འདོད་པ་ཅི་ཡི་ཕྱིར་མི་བྱེད། དེ་ལྟར་སེམས་ཅན་གྱི་ཕན་བདེ་སྒྲུབ་དགོས་ནའང་། བདག་ལྟ་བུ་འཆིང་བ་མཐའ་དག་གིས་བཅིངས་པས་ལྟ་ཞོག་གི། རྒྱལ་སྲས་ཐོགས་མེད་བཟང་པོ་དཔལ་གྱིས། རང་ཡང་འཁོར་བའི་བཙོན་རྭར་བཅིངས་པ་ཡི། །འཇིག་རྟེན་ལྷ་ཡིས་སུ་ཞིག་སྐྱོབ་པར་ནུས། །ཞེས་གསུངས་པ་བཞིན་འཁོར་བའི་བཙོན་རྭར་ཉམ་ཐག་པའི་འཇིག་རྟེན་གྱི་ལྷ་མཐུ་བོ་ཆེ་རྣམས་ཀྱིས་ཀྱང་མ་ནུས་ལ་འཁོར་བའི་འཆིང་བ་མཐའ་དག་ལས་གྲོལ་བའི་ཉན་ཐོས་དང་། རང་སངས་རྒྱས་རྣམས་ཀྱིས་ཀྱང་སེམས་ཅན་གྱི་དོན་ཉི་ཚེ་ཙམ་ལས་སྒྲུབ་པར་མི་ནུས། འོ་ན་སུས་ནུས་ན། དཔལ་མགོན་འཕགས་པ་ཀླུ་སྒྲུབ་ཀྱིས། ཉེས་པ་ཀུན་ལས་རྣམ་གྲོལ་ཞིང་། །ཡོན་ཏན་ཀུན་གྱིས་བརྒྱན་པ་པོ། །སེམས་ཅན་ཀུན་གྱི་གཉེན་གཅིག་པུ། །ཐམས་ཅད་མཁྱེན་ལ་ཕྱག་འཚལ་ལོ། །ཞེས་གསུངས་པ་ལྟར། རང་ཉེས་པ་ཐམས་ཅད་ལས་གྲོལ། བླང་དོར་གྱི་གནས་ཐམས་ཅད་ལྐོག་ཏུ་མ་གྱུར་ཅིང་རྣམ་པ་ཐམས་ཅད་མཁྱེན་པའི་ཡེ་ཤེས་དང་། མཐོང་བ་ཙམ་གྱིས་དོན་ལྡན་དུ་འགྱུར་ཞིང་མཚན་དཔེའི་དཔལ་འབར་བའི་སྐུ་ལ་སོགས་པ་ཡོན་ཏན་ཐམས་ཅད་གཅིག་ཀྱང་མ་ཚང་བ་མེད་པར་མངའ། སེམས་ཅན་ཐམས་ཅད་ལ་ཉེ་རིང་སྤངས་ནས་རྒྱུ་མེད་པར་ཐུགས་བརྩེ་བ་ཅན་ཐུབ་པ་སངས་རྒྱས་ཀྱི་གོ་འཕང་ཐོབ་ན། སེམས་ཅན་གྱི་དོན་བྱེད་ནུས་པས་ཅི་ནས་ཀྱང་དེ་འདྲ་བའི་གོ་འཕང་ཞིག་ཐོབ་པར་བྱའོ་སྙམ་དུ་བསམ་དགོས་ཤིང་། མདོར་བསྡུ་ན། བདག་གིས་མ་ནམ་མཁའ་དང་མཉམ་པའི་སེམས་ཅན་ཐམས་ཅད་ཀྱི་དོན་དུ་ཐོབ་བྱ་བླ་ན་མེད་པ་ཡང་དག་པར་རྫོགས་པའི་སངས་རྒྱས་ཀྱི་གོ་འཕང་ཐོབ་པར་བྱའོ་སྙམ་པའི་བྱང་ཆུབ་ཏུ་སྨོན་པའི་སེམས་དུང་དུང་བསྐྱེད་པར་མཛོད། དེ་ཡང་རྗེས་གནང་སོགས་ཀྱི་སྐབས་འདི་དག་ཏུ་ཆོ་གའི་སྒོ་ནས་བྱང་ཆུབ་ཏུ་སེམས་བསྐྱེད་པ་དང་འབྲེལ་དགོས་པ་ཡིན་ལ། དེ་ཡང་ཐ་མལ་གྱི་སྣང་ཞེན་གྱིས་མ་བསླད་པ་ཞིག་གལ་ཆེ་བས་སྔོན་དུ་བརྡའ་སྤྲད་ཟིན་པ་བཞིན། གནས་ཁང་འདི་ཡང་ཐ་མལ་པའི་རྣམ་པ་ཅན་མ་ཡིན་པར། ཡི་དམ་གྱི་ལྷ་ཆེ་གེ་མོའི་ཡེ་ཤེས་རང་སྣང་ལས་གྲུབ་པའི་གཞལ་ཡས་ཁང་དངོས་ཡིན་སྙམ་པ་དང་། བླ་མར་ཡང་ཡི་དམ་གྱི་ལྷ་འདི་དངོས་ཡིན་སྙམ་པ་དང་། མདུན་གྱི་གཏོར་མའམ་ཚོམ་བུ་སོགས་སྒྲུབ་པའི་རྟེན་འདི་ཡང་། ཡི་དམ་གྱི་ལྷ་འདི་ཞེས་བྱ་བ་དངོས་ཡིན་ནོ་སྙམ་པ་དང་། དེ་དག་གི་སྟེང་གི་ནམ་མཁར་རྩ་བརྒྱུད་ཀྱི་བླ་མ་ཡི་དམ། སངས་རྒྱས་བྱང་སེམས། དཔའ་བོ་མཁའ་འགྲོ། དམ་པའི་ཆོས་སྐྱོང་བའི་སྲུང་མ་སོགས་སྐྱབས་གནས་ཐམས་ཅད་མངོན་སུམ་དུ་བཞུགས་པའི་མོས་པ་མཛོད་ལ། དེ་དག་གི་སྤྱན་སྔར་དཀོན་མཆོག་གསུམ་ལ་བསླུ་བ་མེད་པའི་སྐྱབས་གནས་ཡང་དག་ཏུ་ཡིད་ཆེས་པའི་སྒོ་ནས་སྐྱབས་སུ་འགྲོ་བ་དང་། སྔར་བསགས་ཀྱི་སྡིག་པ་ལ་དུག་ཁོང་དུ་སོང་བ་ལྟ་བུར་འགྱོད་ཅིང་། ཕྱིན་ཆད་སྲོག་ལ་བབ་ཀྱང་མི་བྱེད་དོ་སྙམ་པའི་སྡོམ་སེམས་ཀྱི་སྒོ་ནས་སྡིག་པ་མཐོལ་ཞིང་བཤགས་པ་དང་། རང་གཞན་གྱིས་བསགས་པའི་དགེ་ཚོགས་ཐམས་ཅད་ལ་དབུལ་པོས་གཏེར་རྙེད་པ་ལྟ་བུར་རྗེས་སུ་ཡི་རང་བ་དགའ་བ་སྒོམ་པ་སྔོན་དུ་འགྲོ་བས་བདག་གིས་ནམ་མཁའ་དང་མཉམ་པའི་སེམས་ཅན་ཐམས་ཅད་ཀྱི་དོན་དུ་ཐོབ་བྱ་བླ་ན་མེད་པ་ཡང་དག་པར་རྫོགས་པའི་སངས་རྒྱས་ཀྱི་གོ་འཕང་རིན་པོ་ཆེ་ཅི་ནས་ཀྱང་ཐོབ་པར་བྱའོ་སྙམ་དུ་བྱང་ཆུབ་ཏུ་སེམས་བསྐྱེད་པ་འདིའི་རྗེས་ཟློས་མཛད་པར་ཞུ། དཀོན་མཆོག་གསུམ་ལ་བདག་སྐྱབས་མཆི། །ཞེས་སོགས་ལན་གསུམ། དེས་རྗེས་གནང་གི་སྔོན་དུ་འགྲོ་བ་རྣམས་སོང་། ད་རྗེས་གནང་དངོས་གཞི་ལ། ཐོག་མར་རྗེས་གནང་གི་གཞི་འགོད་པའི་སླད་དུ། སློབ་མ་ལྷར་བསྐྱེད་པ་ཡིན་པས། ངའི་ཚིག་དང་བསྟུན་པའི་དམིགས་པ་མཛད་པར་ཞུ། ཞེས་བརྡའ་སྤྲད་ནས་སྐབས་གང་ཡིན་གྱི་ལྷའི་མངོན་རྟོགས་དཔྱད་སྒོམ་བྱེད་པ་སོགས་ཆིངས་ཁུངས་ཐུབ་ལ་ཇི་ལྟར་བཤད་པ་དང་། དེར་མི་གསལ་བ་གཞན་ནས་ཁ་བསྐང་སྟེ་ཤེས་པར་བྱེད་དགོས་པའི་རིགས་ཀྱང་ཁ་བསྐངས་ནས་ལྷག་ཆད་ནོར་གསུམ་གྱི་སྐྱོན་དང་བྲལ་བར་བསྐུར་ཞིང་། རྗེས་ཀྱི་རིམ་པ་དམ་ཚིག་ཁས་ལེན་པ་དང་། གཏང་རག་གི་མཎྜལ་འབུལ་བ། སྨོན་ལམ་དང་། བཀྲ་ཤིས་ཀྱི་རྣམ་པར་བརྒྱན་པར་བྱ། དབང་རྗེས་གནང་སོགས་བསྐུར་བའི་རྡོ་རྗེ་སློབ་དཔོན་མཆོག་ཏུ་འོས་པ་ཞིག་ཡིན་ན་སྔར་ནག་འགྲོས་སུ་བཀོད་པའི་རིམ་པ་ལ་མ་ལྟོས་པར། སློབ་མའི་བློ་དང་འཚམ་ཞིང་དུས་ཀྱི་ལོང་སྐབས་དང་བསྟུན་པའི་རྒྱས་བཤད་ཇི་སྙེད་པ་ཞིག་བྱས་ཆོག་པ་ལ། འདིར་འབྲིང་པོ་ཙམ་གྱི་ཚོད་དུ་བྱས་ནས་བཤད་པའི་གཞི་བཏིང་བ་ཡིན་ལ། འདི་བས་བསྡུས་པ་བྱེད་འདོད་ན་སྔར་གྱི་ལུང་འདྲེན་སོགས་ལས་ཚིག་སྣ་བཏུས་ཏེ་སྔ་ཕྱིའི་མཚམས་འབྱོར་ཞིང་ཉན་པ་པོ་ལ་གོ་བ་ལེགས་པར་བསྐྱེད་ཐུབ་པ་ཞིག་གི་སྒོ་ནས་རྒྱལ་བའི་མདོ་སྔགས་ཀྱི་ལུགས་སྲོལ་དྲི་མ་མེད་པ་དང་མཐུན་པར་ལེགས་པར་བཤད་པར་བྱའོ། །འགྲོ་རྒྱུད་དད་པའི་ས་གཞི་གཙང་མ་ལ། །ངེས་འབྱུང་བྱང་ཆུབ་སེམས་ཀྱི་ས་བོན་མཐུ། །གསང་ཆེན་ཐབས་མཁས་ཨ་མྲྀ་ཏས་བརླན་ཏེ། །སྐུ་གསུམ་ཡོངས་འདུའི་ཁྲི་ཤིང་སྤེལ་བའི་སླད། །འཁྲུལ་མེད་དམ་ཆོས་ལམ་གསུམ་འབབ་པའི་རྒྱུན། །མཚན་ལྡན་དྲང་སྲོང་བླ་མའི་ཞལ་སྒོ་ལས། །སླར་ཡང་བབས་པའི་དག་བྱེད་གཙང་མ་འདིས། །འགྲོ་ཀུན་ཉེས་པའི་དྲི་མ་འཁྲུད་གྱུར་ཅིག །ཐུབ་བསྟན་གནད་གསང་རྫོགས་པའི་གདམས་ངག་མཆོག །ཐོས་བསམ་སྒོམ་པའི་ནན་ཏན་སྙིང་པོའི་དོན། །ལེན་ལ་གཅིག་ཏུ་གཞོལ་བྱེད་སྐྱེས་བུའི་ཚོགས། །འཕེལ་བས་བཤད་སྒྲུབ་བསྟན་པ་འབར་གྱུར་ཅིག །ཅེས་གསང་ཆེན་རྡོ་རྗེ་ཐེག་པའི་སྨིན་བྱེད་ཀྱི་དབང་རྗེས་གནང་སོགས་ཀྱི་སྔོན་འགྲོའི་ཆོས་ཀྱི་གཏམ་དུ་བྱ་བ་གཞན་ཕན་རབ་སྟེར་འདི་ནི། རྒྱ་ཡགས་མཁན་པོ་ཨ་ར་ཏེ་ནི་ཚ་ཁང་ཧུ་ཐོག་ཐུས་བསྐུལ་བའི་ངོར་ཤཱཀྱ་དགེ་སློང་བློ་བཟང་བསྐལ་བཟང་རྒྱ་མཚོས་འཕགས་པ་འཇིག་རྟེན་དབང་ཕྱུག་གི་གཞལ་མེད་ཁང་པོ་ཏ་ལར་སྦྱར་བའི་ཡི་གེ་པ་ནི་དར་ཁན་དགེ་སློང་བློ་བཟང་བསྐལ་བཟང་ཡོན་ཏན་གྱིས་བགྱིས་པའོ།། །། ༈ བལ་ཡུལ་མཆོད་རྟེན་རིན་པོ་ཆེ་བྱ་རུང་ཁ་ཤོར་གྱི་ཉེ་འགྲམ་རྒྱལ་ཡོངས་ས་ཆེན་ཞེས་པ་གློག་ཀླད་ད